Музейхэм щIэлъ хьэпшыпхэм зыщагъэгъуазэ
Шэджэм ЕтIуанэ къуажэм дэт 1-нэ курыт еджапIэм иджыблагъэ щекIуэкIащ ди республикэм ит школхэм хэт музейхэм я унафэщIхэм я зэхуэс. Iуэхур къызэрагъэпэщат ЩIалэгъуалэмрэ сабийхэмрэ я творчествэмкIэ республикэ уардэунэм и жэрдэмкIэ.
ЗэIущIэм темэ хуэхъуар Хэку зауэшхуэм хъыбарыншэу хэкIуэда зауэлIхэр ИнтернеткIэ къэлъыхъунырщ.
ЗэIущIэр къызэIуиха нэужь, курыт еджапIэм хэт музейм и унафэщI Гуанэ Ларисэ къызэхуэсахэр щигъэгъуэзащ «Саксонский мемориал» нэмыцэ сайтым зэрадэлажьэ щIыкIэхэм, я ехъулIэныгъэхэм. ИужькIэ «Эдельвейс» лъыхъуакIуэ гупым хэт еджакIуэхэу ДыщэкI Адалинэ, ДыщэкI Азнаур, КIыщ Даянэ сымэ ягъэлъэгъуащ ирагъэкIуэкI къэхутэныгъэ лэжьыгъэхэр IупщIу къызыхэщ презентацэ. Апхуэдэу Уэзей Iэминэ утыкум кърихьат «Авторская книга памяти» и IэдакъэщIэкIыр.
Къызэхуэсахэр нэхъ дэзыхьэхахэм ящыщщ еджакIуэ Бэгъуэт Арианэ «Дэтхэнэри я цIэхэмкIэ къэтщIэжынщ» акцэм теухуауэ утыку кърихьа лэжьыгъэр. Ар Шэджэм къуажэм щыщу Хэку зауэшхуэм лъэужьыншэу хэкIуэдахэм я фэеплъым деж школакIуэхэм илъэс къэс щрагъэкIуэкI.
Семинарым апхуэдэу къыщыпсэлъащ Шэджэм щIыналъэм щыIэ тхыдэ-лъахэхутэ музейм и лэжьакIуэ КIущ Алик. ШколакIуэхэр щалъхуа щIыналъэм, къуажэм, япэ ита я нэхъыжьыфIхэм я тхыдэр къэхутэным дегъэхьэхыным мыхьэнэшхуэ зэриIэр къыхигъэщащ абы и къэпсэлъэныгъэм.
ИужькIэ зэIущIэм хэтхэм Iэмал яIащ къуажэ школым хэт музейм щIэлъ хьэпшыпхэм, дэфтэрхэм зыщагъэгъуэзэну. Апхуэдэу зауэм ехьэлIауэ сабийхэм езыхэм ящIа цIыкIуфэкIухэм мыхьэнэуэ яIэр зыхуэдизри къалъытащ.
ХЬЭРЭДУРЭ Аллэ.
